กรมชลประทาน เร่งพัฒนาลุ่มน้ำชี เพิ่มความจุแก้มลิง-สร้างอ่างฯใหม่แก้วิกฤตแล้ง เล็งพัฒนาแก้มลิง 11 แห่ง
กรมชลประทานเร่งพัฒนาลุ่มน้ำชี เพิ่มความจุแก้มลิง-สร้างอ่างฯใหม่แก้วิกฤตแล้ง เล็งพัฒนาแก้มลิง 11 แห่ง เพิ่มความจุให้แล้วเสร็จภายในกันยายนนี้ พร้อมเตรียมพัฒนาแก้มลิงเพิ่มกว่า 100 แห่ง สร้างอ่างเก็บน้ำอีก 6 แห่งนายทองเปลว กองจันทร์ อธิบดีกรมชลประทาน เปิดเผยว่า กรมชลประทานได้เร่งแก้ไขปัญหาสภาพน้ำตื้นเขินในลำน้ำชี เนื่องจากฝนตกน้อยกว่าค่าปกติ ด้วยการระบายน้ำจากเขื่อนลำปาว จ.กาฬสินธุ์ และเขื่อนอุบลรัตน์ จ.ขอนแก่น รวมทั้งเพิ่มการระบายน้ำจากเขื่อนมหาสารคามและเขื่อนร้อยเอ็ด ลงสู่ลำน้ำชี เพื่อให้สถานีสูบน้ำสำหรับการประปาที่อยู่ตลอด 2 ข้างลำน้ำชี มีน้ำเพียงพอในการผลิตน้ำประปา และการอุปโภคบริโภค รวมถึงการรักษาระบบนิเวศของลำน้ำด้วย ขณะเดียวกันภายในเดือนกันยายนนี้ กรมชลประทานและหน่วยงานทหารพัฒนาจะเร่งดำเนินการพัฒนาแหล่งเก็บกักน้ำที่ตั้งอยู่บริเวณ 2 ฝั่งลำน้ำชี ให้แล้วเสร็จ 11 แห่ง อาทิ การขุดลอกอ่างเก็บน้ำแก่งเลิงจาน อ่างเก็บน้ำหนองบ่อ และอ่างเก็บน้ำห้วยเชียงคำ จ.มหาสารคาม เป็นต้น เพื่อเพิ่มพื้นที่เก็บกักน้ำรองรับฝนระลอกใหม่ที่กำลังจะมาถึงให้ได้มากที่สุด โดยใช้เป็นแหล่งน้ำสำรองไว้ใช้ในหน้าแล้งถัดไปด้วยนอกจากนี้จากการสำรวจพบว่ายังมีหนองน้ำสาธารณะและแก้มลิงกระจายอยู่สองฝั่งลำน้ำชีอีกมากกว่า 100 แห่ง ที่ยังสามารถพัฒนาเพิ่มความจุให้เต็มศักยภาพได้อีก ซึ่งภายในปี 2565 สำนักงานชลประทานที่ 6 และ 7 จะดำเนินโครงการพัฒนาแก้มลิงพร้อมอาคารประกอบอีกจำนวน 129 แห่ง คาดว่าจะสามารถเก็บกักน้ำได้อย่างเต็มศักยภาพประมาณ 258 ล้าน ลบ.ม. มีพื้นที่รับประโยชน์มากถึง 171,583 ไร่ เพื่อพัฒนาแหล่งน้ำตั้งแต่ต้นน้ำจนถึงปลายน้ำ สร้างความมั่นคงในเรื่องน้ำให้กับลุ่มน้ำชีอย่างยั่งยืน